E Skeud Tour Bras Sant Jermen

E Skeud Tour Bras Sant Jermen zo titl ul levr eñvorennoù gant Yeun ar Gow, daou c'hant c'hwec'h pajenn warn-ugent dezhañ, bet moullet gant Ti ar Skrev er Baol e 1955 evit ar wech kentañ.

Adembannadurioù
Adembannet e oa bet al levr gant Al Liamm e 1978.

Al levr
Adalek ganedigezh e dad-kuñv (Yeun ar Gow e anv ivez !), e 1793 pe 1794, betek 1910 e kont Yeun ar Gow e vugaleaj e Pleiben e-lec'h ma oa bet ganet e miz Here 1897. Pemp pennad warn-ugent a ya d'ober an oberenn :
 Ma zud-kozh a-berzh ma zad
 Pa voe intañvezet ma mamm-gozh
 E-lec'h ma 'z eus anv eus ar gourenadeier a veze gwechall e Pleiben
 Al lapoused o vont diouzh o neizh hag ar pezh en em gavas da c'houde
 Yeun ar Gow o fortuniañ
 Lakaat a ran ma fri war an douar
 Er bloavezhioù kentañ eus ma yaouankiz tenerañ
 An hent-houarn o tont er vro
 Devezhourien ha mevelien
 Ma zad evel m'am eus eñvor anezhañ
 Ma zamm buhez betek ar mare ma voen kaset d'ar skol
 Hon amezeien dost
 Beajoù dre ar c'horn-bro — Skol ar baotred — Teatr ar voused
 Gouel an hent-houarn
 War an hent da Lourd
 O pardonañ e Lourd
 Skol, skol-louarn ha vakañsoù
 An nozvezhioù e korn an oaled : spont ha dudi
 Kelennadurezh ar gêr
 Goude labourioù al linenn — Marv ma zad
 Skol ar Ganiched — Brezel ha c'hoarioù
 Gouelioù ha diduamantoù
 Ar foarioù
 Ur vrastaolenn eus tud ar barrez hag o boazamantoù
 Ar politik.
Taolennañ a ra ar skrivagner darvoudoù ar mare-se koulz ha tud eus Pleiben hag he zrowardroioù en ur yezh pinvidik-mor. An holl droioù-lavar a ra gante sof-kont a-hed al levr a zo skrivet gant lizherennoù stouet hag ur roll eus ar Gerioù ha doareoù-lavar implijet e Pleiben ha tro-war-dro a gaver en dibenn anezhañ (c'hwec'h pajennad).

Disheñvel eo al levr dre ma n'eo ket "traoù kouer" a gont ar skrivagner. Eñvorennoù ur paotr eus ar vourc'h int, d'ar mare m'emañ an hent-houarn o tegouezh er c'hontread ; hag ouzhpenn-se, emañ e dad e penn ur c'hoñvers hag a feurm kirri (gant al loened hag ar vevelien da-heul) ha fred en deus kavet war al linenn. Yeun ar Gow, hag a skriv hanter-kant vloaz war-lerc'h, a gas al lenner da gompren penaos an tren en deus kemmet buhez ar vro, hentoù ar genwerzh ha betek ar gwiskamant (ar gasketenn) hag ar parlant (ret drailhañ un tammig galleg gant tud al linenn)...

A-hend-all, ur mailh eo Yeun ar Gow evit taolenniñ dremm hag anal ul lec'h : ret eo gwelet penaos eo livet bourc'h Brasparzh pe c'hoazh buhez porzh Meilh-ar-Wern...a-raok an hent-houarn. Ha fent ar c'honter ne vez ket kollet gantañ : gouzout a ray al lenner penaos ha perak e oa bet troc'het "paltoioù" da "wayed" (gwazi) bourc'h Pleiben.

Levrlennadur

 Padrig an Habask, An anvioù-tud hag an anvioù-lec'h el levr « E skeud tour bras Sant Jermen » gant Yeun ar Gow, Hor Yezh 290, Mezheven 2017

Rummad:Buhezskridoù e brezhoneg
Rummad:Yeun ar Gow
Rummad:Levrioù brezhonek Rummad:Levrioù brezhonek 1955